酬王履震遊園林見貽
作者：張九齡
朝代：唐

paragraphs: 宅生惟海縣，素業守郊園。
中覽霸王說，上徼明主恩。
一行罷蘭徑，數載歷金門。
既負潘生拙，俄從周任言。
逶迤戀軒陛，蕭散反丘樊。
舊逕稀人跡，前池耗水痕。
併看芳樹老，唯覺敝廬存。
自我棲幽谷，逢君翳覆盆。
孟軻應有命，賈誼得無冤。
江上行傷遠，林間偶避喧。
地偏人事絕，時霽鳥聲繁。
獨善心俱閉，窮居道共尊。
樂因南澗藻，憂豈北堂萱。
幽意加投漆，新詩重贈軒。
平生徇知己，窮達與君論。